Το ***Jalea*** ήταν ένα από τα επτά υποβρύχια κλάσης *Argonauta* που ναυπηγήθηκαν για το Ιταλικό Βασιλικό Ναυτικό (*Regia Marina*) στις αρχές της δεκαετίας του 1930. Διαδραμάτισε ήσσονος σημασίας ρόλο στον Ισπανικό Εμφύλιο, στις ναυτικές επιχειρήσεις του οποίου έλαβε μέρος στο πλαίσιο της ευρύτερης υποστήριξης που παρείχε η Ιταλία στην πλευρά των Εθνικιστών. Επίσης ήταν το μοναδικό σκάφος της κλάσης του που δεν χάθηκε στον Β΄ Παγκόσμιο Πόλεμο. Διαλύθηκε για σκραπ το 1948.

Περιγραφή
---------

Κύριο λήμμα: Υποβρύχιο κλάσης Argonauta
Σχεδιαστικά τα πλοία της κλάσης *Argonauta* ήταν βασισμένα στα προγενέστερα της κλάσης *Squalo*. Είχαν εκτόπισμα 660 t (650 LT) στην επιφάνεια και 813 t (800 LT) σε κατάδυση. Το μήκος τους ήταν 61,5 m, το πλάτος τους 5,7 m και το βύθισμά τους 4,7 m. Μπορούσαν να επιχειρούν σε βάθος έως 80 m και το πλήρωμά τους αποτελούνταν από 44 αξιωματικούς, υπαξιωματικούς και ναύτες.

Στην επιφάνεια προωθούνταν από δύο ντιζελοκινητήρες των 750 bhp, ενώ σε κατάδυση το έργο αυτό αναλάμβαναν δύο ηλεκτροκινητήρες των 400 hp. Η μέγιστη ταχύτητα πλεύσης στην επιφάνεια ήταν 14 kn και 8 kn σε κατάδυση. Αντίστοιχα, η ακτίνα δράσης ήταν 5000 ναυτικά μίλια στην επιφάνεια με ταχύτητα πλεύσης 8 kn και 110 ναυτικά μίλια με ταχύτητα πλεύσης 3 kn όταν ήταν σε κατάδυση.

Διέθεταν τέσσερις τορπιλοσωλήνες των 533 mm στην πλώρη και δύο ίδιου διαμετρήματος στην πρύμνη, ενώ μπορούσαν να μεταφέρουν έως και δώδεκα τορπίλες. Διέθεταν επίσης ένα πυροβόλο των 102 mm με το οποίο μπορούσαν να πλήξουν στόχους στην επιφάνεια καθώς και δύο πολυβόλα των 13,2 mm για αντιαεροπορική προστασία.

Επιχειρησιακή ιστορία
---------------------

Η ναυπήγηση του *Jalea* άρχισε το 1930 στις εγκαταστάσεις της Odero-Terni-Orlando στο Μουτζιάνο (Muggiano). Καθελκύστηκε στις 15 Ιουνίου 1932 και ολοκληρώθηκε το επόμενο έτος.

### Ισπανικός Εμφύλιος

Στο πλαίσιο της εμπλοκής της Ιταλίας στον Ισπανικό Εμφύλιο, προς υποστήριξη των Εθνικιστών, το *Jalea* επιχείρησε στις 25 Δεκεμβρίου 1936 να τορπιλίσει το πλοίο *Villa de Madrid* στα ανοικτά της Βαρκελώνης. Και οι δύο τορπίλες που εξαπέλυσε αστόχησαν, ενώ η μία εξ αυτών ξεβράστηκε στην ακτή, αποκαλύπτοντας έτσι την δράση των ιταλικών υποβρυχίων στην περιοχή. Στις 27 Αυγούστου 1937 επιτέθηκε στα αντιτορπιλικά των Δημοκρατικών *Churruca* και *Almirante Antequera*. Μία εκ των τορπιλών έπληξε το μηχανοστάσιο του *Churruca*, προκαλώντας του εκτενέστατες ζημιές και έχοντας σαν συνέπεια να χάσουν την ζωή τους τέσσερα μέλη του πληρώματός του καθώς και να τραυματιστούν ακόμη οκτώ. Το *Jalea* αναδύθηκε κατά τη διάρκεια της επίθεσης, αποκαλύπτοντας έτσι πως επρόκειτο για σκάφος ξένης δύναμης και όχι για ισπανικό πλοίο.

Παραπομπές
----------

1. 1 2 3  Bagnasco, p. 146
2. 1 2 3 4 5 6  Chesneau, p. 309
3. ↑  Frank, pp. 95–96

Βιβλιογραφία
------------

* Bagnasco, Erminio (1977). *Submarines of World War Two*. Annapolis, Maryland: Naval Institute Press. ISBN 0-87021-962-6.
* Brescia, Maurizio (2012). *Mussolini's Navy: A Reference Guide to the Regina Marina 1930–45*. Annapolis, Maryland: Naval Institute Press. ISBN 978-1-59114-544-8.
* Chesneau, Roger, επιμ. (1980). *Conway's All the World's Fighting Ships 1922–1946*. Greenwich, UK: Conway Maritime Press. ISBN 0-85177-146-7.
* Frank, Willard C. Jr. (1989). «Question 12/88». *Warship International* **XXVI** (1): 95–97. ISSN 0043-0374.
* Rohwer, Jürgen (2005). *Chronology of the War at Sea 1939–1945: The Naval History of World War Two* (Third Revised έκδοση). Annapolis, Maryland: Naval Institute Press. ISBN 1-59114-119-2.

  


|  |  |  |  |  |  |
| --- | --- | --- | --- | --- | --- |
| 

| π • σ • ε
Υποβρύχια κλάσης *Argonauta* |
| --- |
|  |
| 
* *Argonauta*
* *Fisalia*
* *Jalea*
* *Jantina*
* *Medusa*
* *Salpa*
* *Serpente*
 |
|  |
| 
Κατηγορία Κατηγορία |

 |

|  |  |
| --- | --- |
| 

|  |
| --- |
| * Πύλη:Πόλεμος
* Πύλη:Δεύτερος Παγκόσμιος Πόλεμος
 |

 |